Document ID: 32006R0204

KOMMISSIONENS FORORDNING (EF) Nr. 204/2006
af 6. februar 2006
om tilpasning af Rådets forordning (EØF) nr. 571/88 og om ændring af Kommissionens beslutning 2000/115/EF med henblik på tilrettelæggelse af fællesskabsundersøgelser af landbrugsbedrifternes struktur i 2007
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 571/88 af 29. februar 1988 om tilrettelæggelse af en række fællesskabsundersøgelser af landbrugsbedrifternes struktur (1), særlig artikel 5 og 8, og
ud fra følgende betragtninger:
(1)
Listen over kendetegn i bilag I til forordning (EØF) nr. 571/88 bør tilpasses for at følge udviklingen i landbrugssektoren og i den fælles landbrugspolitik.
(2)
I nogle medlemsstater har resultaterne af den i 2003 gennemførte fællesskabsundersøgelse af landbrugsbedrifternes struktur vist, at nogle kendetegn er uden betydning, og at andre har fået større betydning.
(3)
Ved Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 (2) er bevarelse af jord i god landbrugs- og miljømæssig stand indført som en landbrugsaktivitet, hvilket gør det nødvendigt at revidere forskellige definitioner.
(4)
Både forordning (EØF) nr. 571/88 og den beslutning, der indeholder definitionerne og kommentarerne til denne forordning, nemlig Kommissionens beslutning 2000/115/EF (3) bør derfor ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Den Stående Landbrugsstatistiske Komité, der er nedsat ved Rådets afgørelse 72/279/EØF (4),
UDSTEDT FØLGENDE FORORDNING:
Artikel 1
Bilag I til forordning (EØF) nr. 571/88 erstattes af teksten i bilag I til nærværende forordning.
Artikel 2
Bilag I til beslutning 2000/115/EF ændres som angivet i bilag II til denne forordning.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. februar 2006.

Labels: 4
19
6